b'\n_START_ARTICLE_\nAustr\xc3\xa0lia\n_START_SECTION_\nEtimologia\n_START_PARAGRAPH_\nEl nom d\'Austr\xc3\xa0lia es deriva del llat\xc3\xad Australis, que significa \'Meridional\' o \'del Sud\'. Les llegendes d\'una "terra desconeguda del sud" (terra australis incognita) daten des de l\'\xc3\xa8poca romana i es presentaven en els mapes geogr\xc3\xa0fics de l\'edat mitjana, tot i que no hi havia cap coneixement d\'un continent a l\'hemisferi sud. La primera vegada que hom va fer \xc3\xbas del nom Australia en angl\xc3\xa8s fou el 1625, en les paraules: "A note of Australia del Esp\xc3\xadritu Santo, written by Master Hakluyt", publicat per Samuel Purchas en Hakluytus Posthumus._NEWLINE_L\'adjectiu neerland\xc3\xa8s Australische va ser utilitzat pels oficials de Bat\xc3\xa0via, per a referir-se a la terra descoberta al sud el 1638. Gabriel de Goigny, sota el pseud\xc3\xb2nim de Jacques Sadeur, en va fer \xc3\xbas en la seva traducci\xc3\xb3 de Les Aventures de Jacques Sadeur dans la D\xc3\xa9couverte e le Voyage de la Terre Australe, el 1692. Posteriorment, Alexander Dalrymple va utilitzar la denominaci\xc3\xb3 en la seva obra An Historical Collecion of Voyages and Discoveries in the South Pacific Ocean (1771), per a referir-se a tota la regi\xc3\xb3 de Pac\xc3\xadfic meridional. El 1793, George Shaw i sir Edward Smith van publicar l\'obra Zoology and botanny of New Holland que contenia la frase "\xe2\x80\xa6 de la vasta illa, o m\xc3\xa9s aviat, continent d\'Austr\xc3\xa0lia, Austral\xc3\xa0sia o Nova Holanda"._NEWLINE_El terme Austr\xc3\xa0lia es va fer popular a partir de l\'obra A Voyage to Terra Australis del navegant Matthew Flinders, la primera persona a circumnavegar l\'illa. El governador Lachlan Macquarie, de Nova Gal\xc2\xb7les del Sud, va utilitzar aquesta denominaci\xc3\xb3 en les seves missives a Anglaterra i el 12 de desembre del 1817 va recomanar que l\'Oficina Colonial en fes \xc3\xbas oficialment. El 1824, l\'almirallat va acceptar oficialment la denominaci\xc3\xb3 per referir-se a l\'illa.\n_START_SECTION_\nEtnografia i immigraci\xc3\xb3\n_START_PARAGRAPH_\nLa majoria dels 21 milions d\'australians s\xc3\xb3n descendents dels colonitzadors i dels immigrants; el 90% de la poblaci\xc3\xb3 australiana \xc3\xa9s d\'ascend\xc3\xa8ncia europea. La majoria dels immigrants colonials i els posteriors a la independ\xc3\xa8ncia provenien gaireb\xc3\xa9 exclusivament de la Gran Bretanya i Irlanda, de manera que la poblaci\xc3\xb3 d\'origen angloc\xc3\xa8ltica encara hi predomina. La poblaci\xc3\xb3 australiana s\'ha quadruplicat des de la fi de la Primera Guerra mundial, gr\xc3\xa0cies a l\'ambici\xc3\xb3s programa d\'immigraci\xc3\xb3 australiana. Entre la fi de la Segona Guerra mundial i el 2000, al voltant de 5,9 milions de persones de la poblaci\xc3\xb3 total es van establir a Austr\xc3\xa0lia com a immigrants nous, la qual cosa vol dir que dos de cada set australians van n\xc3\xa9ixer a l\'estranger. El 2001, els cinc grups m\xc3\xa9s grans del 23,1% d\'australians nascuts a l\'estranger provenien del Regne Unit, Nova Zelanda, It\xc3\xa0lia, el Vietnam i la Xina. Despr\xc3\xa9s de l\'abolici\xc3\xb3 de la pol\xc3\xadtica de l\'Austr\xc3\xa0lia blanca el 1973, nombroses iniciatives governamentals s\'han establert per a encoratjar i promoure l\'harmonia \xc3\xa8tnica basada en una pol\xc3\xadtica de multiculturalisme. La poblaci\xc3\xb3 ind\xc3\xadgena, que inclou els abor\xc3\xadgens del continent i de les Illes de l\'estret de Torres, era de 410.003 (o el 2,2% de la poblaci\xc3\xb3 total) el 2001; un increment significatiu des del cens de 1976, que report\xc3\xa0 una poblaci\xc3\xb3 aborigen de 115.953.\n_START_SECTION_\nLleng\xc3\xbces\n_START_PARAGRAPH_\nL\'angl\xc3\xa8s \xc3\xa9s la llengua oficial d\'Austr\xc3\xa0lia. Segons el cens del 2001, l\'angl\xc3\xa8s \xc3\xa9s l\'\xc3\xbanica llengua parlada a les llars del 80% de la poblaci\xc3\xb3 australiana. Tamb\xc3\xa9 s\'hi parlen el xin\xc3\xa8s (2,1%), l\'itali\xc3\xa0 (1,9%) i el grec (1,4%). Una proporci\xc3\xb3 significativa dels immigrants de primera i segona generaci\xc3\xb3 s\xc3\xb3n biling\xc3\xbces. Es creu que a prop de 200 i 300 lleng\xc3\xbces abor\xc3\xadgens australianes existien abans del primer contacte amb els europeus. Nom\xc3\xa9s n\'han sobreviscut 70, i 50 estan en perill d\'extinci\xc3\xb3. A prop de 50.000 (0,25%) persones parlen una llengua aborigen com a llengua materna.\n_START_SECTION_\nReligi\xc3\xb3\n_START_PARAGRAPH_\nNo hi ha cap religi\xc3\xb3 oficial de l\'estat. El cens del 2006 va reportar que el 68% dels australians eren cristians: 26% eren cat\xc3\xb2lics i el 19% eren anglicans. El 19% van reportar "cap religi\xc3\xb3", que inclou l\'humanisme, ateisme, agnosticisme i el racionalisme; i el 12% no va respondre o no va donar una resposta adequada. El 5% eren d\'una religi\xc3\xb3 no cristiana. Com en la majoria dels pa\xc3\xafsos occidentals, el nivell de participaci\xc3\xb3 activa o assist\xc3\xa8ncia a l\'esgl\xc3\xa9sia \xc3\xa9s molt menor.\n_START_SECTION_\nEducaci\xc3\xb3\n_START_PARAGRAPH_\nL\'educaci\xc3\xb3 \xc3\xa9s obligat\xc3\xb2ria a tot Austr\xc3\xa0lia, dels 6 als 15 anys (16 a l\'Austr\xc3\xa0lia meridional i Tasm\xc3\xa0nia, i 17 a l\'Austr\xc3\xa0lia occidental). La taxa d\'alfabetisme \xc3\xa9s del 99%. Segons el Programa per a l\'Avaluaci\xc3\xb3 Internacional dels Estudiants de l\'OCDE, l\'educaci\xc3\xb3 australiana \xc3\xa9s la vuitena millor del m\xc3\xb3n; i una posici\xc3\xb3 molt millor que la mitjana dels pa\xc3\xafsos de l\'OCDE. Amb finan\xc3\xa7ament p\xc3\xbablic, s\'han establert 38 universitats i, tot i que tamb\xc3\xa9 s\'han establert diverses universitats privades, la gran majoria rep finan\xc3\xa7ament p\xc3\xbablic. Hi ha un sistema d\'entrenament vocacional organitzat en l\'\xc3\xa0mbit estatal, inferior al nivell de llicenciatura de les universitats, conegut com l\'Educaci\xc3\xb3 T\xc3\xa8cnica i Superior (TAFE). A prop del 58% dels australians entre els 25 i els 64 anys tenen qualificacions universit\xc3\xa0ries o vocacionals; i la taxa de graduaci\xc3\xb3 d\'educaci\xc3\xb3 terci\xc3\xa0ria \xc3\xa9s del 4,9%, la m\xc3\xa9s alta dels pa\xc3\xafsos de l\'OCDE, aix\xc3\xad com la taxa d\'alumnes internacionals en relaci\xc3\xb3 als alumnes nacionals en l\'educaci\xc3\xb3 terci\xc3\xa0ria.\n_START_SECTION_\nCultura i oci\n_START_PARAGRAPH_\nDes de 1788, el fonament de la cultura australiana ha estat la cultura anglocelta, tot i que es van desenvolupar diverses caracter\xc3\xadstiques, atesos l\'ambient \xc3\xbanic del pa\xc3\xads i la cultura aborigen preexistent. Els \xc3\xbaltims 50\xc2\xa0anys, la cultura australiana ha estat for\xc3\xa7a influenciada per la cultura popular estatunidenca, en especial la televisi\xc3\xb3 i el cinema, aix\xc3\xad com per la immigraci\xc3\xb3 massiva de persones de pa\xc3\xafsos no angloparlants._NEWLINE_L\'himne nacional \xc3\xa9s Advance Australia Fair. Entre les can\xc3\xa7ons que extraoficialment tenen tamb\xc3\xa9 aquest status, hi ha Waltzing Matilda, I Still Call Australia Home, de Peter Allen, o fins i tot Down Under, de Men at Work._NEWLINE_Les arts visuals australianes tenen una hist\xc3\xb2ria llarga, comen\xc3\xa7ant amb les pintures de coves dels abor\xc3\xadgens. A partir dels primers assentaments europeus, un tema com\xc3\xba de l\'art australi\xc3\xa0 ha estat la geografia i els paisatges, com ara les obres d\'Arthur Streeton, Arthur Boyd i Albert Namatjira. Les tradicions dels abor\xc3\xadgens s\'han transm\xc3\xa8s oralment i estan relacionades amb les cerim\xc3\xb2nies i les hist\xc3\xb2ries dels somnis. La m\xc3\xbasica, la dansa i l\'art aborigen han influenciat les arts contempor\xc3\xa0nies australianes. Austr\xc3\xa0lia t\xc3\xa9 una tradici\xc3\xb3 activa de m\xc3\xbasica, ballet i teatre; la majoria de les companyies d\'art reben finan\xc3\xa7ament p\xc3\xbablic per mitj\xc3\xa0 del Consell Australi\xc3\xa0 del govern federal. Hi ha una orquestra simf\xc3\xb2nica en cada capital dels estats de la federaci\xc3\xb3, una companyia d\'\xc3\xb2pera nacional, l\'Opera Australia._NEWLINE_Entre els escriptors australians reconeguts, es troben Banjo Paterson i Henry Lawson, que van escriure sobre la natura australiana. El car\xc3\xa0cter colonial d\'Austr\xc3\xa0lia predomin\xc3\xa0 en els primers escrits de literatura. El 1973, Patrick White va rebre el Premi Nobel de Literatura; \xc3\xa9s reconegut com un dels escriptors en llengua anglesa m\xc3\xa9s grans del segle XX._NEWLINE_Austr\xc3\xa0lia t\xc3\xa9 dues cadenes de televisi\xc3\xb3 p\xc3\xbabliques: l\'ABC i l\'SBS; tres cadenes comercials i diversos altres serveis de pagament i gratu\xc3\xafts.'